
–	so zreteľom na vyhlásenie generálneho tajomníka OSN z 13. apríla 2024 o útokoch Iránskej islamskej republiky na Izrael,
–	so zreteľom na vyhlásenie vedúcich predstaviteľov skupiny G7 zo 14. apríla 2024 o útoku Iránu na Izrael,
–	so zreteľom na vyhlásenie vysokého predstaviteľa Únie pre zahraničné veci a bezpečnostnú politiku v mene EÚ zo 14. apríla 2024 o Iráne,
–	so zreteľom na vyhlásenie hovorcu Európskej služby pre vonkajšiu činnosť (ďalej len „ESVČ“) z 3. apríla 2024 o útoku v Damasku,
–	so zreteľom na rozhodnutie Rady (SZBP) 2023/1532 z 20. júla 2023 o reštriktívnych opatreniach vzhľadom na iránsku vojenskú podporu útočnej vojny Ruska proti Ukrajine[footnoteRef:1], [1:  	Ú. v. EÚ L 186, 25.7.2023, s. 20.] 

–	so zreteľom na zoznam teroristov EÚ a spoločnú pozíciu Rady 2001/931/SZBP, ktorou sa stanovujú kritériá zaradenia osôb, skupín a subjektov na zoznam[footnoteRef:2], [2:  	Ú. v. ES L 344, 28.12.2001, s. 93.] 

–	so zreteľom na závery Európskej rady zo 17. apríla 2024,
–	so zreteľom na príslušné rezolúcie Bezpečnostnej rady OSN a Valného zhromaždenia OSN,
–	so zreteľom na medzinárodné humanitárne právo, najmä Haagske dohovory z rokov 1899 a 1907 a Ženevské dohovory z roku 1949 a ich dodatkové protokoly,
–	so zreteľom na Viedenský dohovor o diplomatických stykoch z roku 1961,
–	so zreteľom na vyhlásenie EÚ pre Radu guvernérov Medzinárodnej agentúry pre atómovú energiu (MAAE) z 12. septembra 2023 o overovaní a monitorovaní v Iráne so zreteľom na rezolúciu Bezpečnostnej rady OSN č. 2231 (2015),
–	so zreteľom na Zmluvu o nešírení jadrových zbraní (NPT) z roku 1970,
–	so zreteľom na článok 132 ods. 2 a ods. 4 rokovacieho poriadku,
A.	keďže 13. apríla 2024 Irán po prvý raz zaútočil na izraelské územie, kam odpálil vyše 300 dronov a riadených striel; keďže väčšinu z nich sa podarilo zachytiť Izraelu, USA, Spojenému kráľovstvu a Francúzsku, pričom tieto krajiny vykonávali aj letecký prieskum a obranu z územia Jordánska; keďže päť striel napriek tomu doletelo na izraelské územie, kde zasiahli izraelskú leteckú základňu Nevatim a vážne zranili sedemročné dievča z arabskej beduínskej komunity z Izraela; keďže všetkých 170 dronov a 30 riadených striel s plochou dráhou letu sa podarilo zachytiť pred tým, ako prileteli na izraelské územie, zatiaľ čo 105 zo 110 balistických striel bolo zachytených izraelskými systémami protiraketovej obrany; keďže Hizballáh pred útokom a počas neho vystrelil aj rakety na Golanské výšiny a húthíovia zaútočili na izraelské územie;
B.	keďže 1. apríla 2024 bol na iránsky konzulát v sýrskom Damasku vykonaný letecký útok, ktorý sa vo veľkej miere pripisuje Izraelu, pri ktorom zahynulo sedem dôstojníkov vrátane dvoch vysokopostavených iránskych generálov Zboru islamských revolučných gárd (IRGC) a 13 ďalších osôb bolo zranených; keďže z iránskeho konzulátu v Damasku bolo údajne zorganizovaných 150 útokov proti americkým a izraelským cieľom v regióne; keďže po útoku na jeho konzulát vyzval Irán na „trest a pomstu“; keďže Viedenské dohovory o diplomatických a konzulárnych stykoch poskytujú diplomatickým priestorom ochranu; keďže všetci členovia Bezpečnostnej rady OSN vyjadrili znepokojenie a vyzvali na zmiernenie napätia; keďže predstavitelia USA potvrdili, že v noci 19. apríla 2024 Izrael vykonal niektoré odvetné vojenské operácie útokmi dronov v centrálnej provincii Isfahán;
C.	keďže EÚ, Spojené kráľovstvo, USA a ďalší útoky jednomyseľne odsúdili a vyzvali obe strany na zmiernenie napätia;
D.	keďže odsúdeniahodné teroristické útoky Hamasu v Izraeli 7. októbra 2023, počas ktorých jeho príslušníci brutálne zabíjali najmä civilistov, 253 osôb uniesli ako rukojemníkov do Pásma Gazy, z ktorých 112 odvtedy prepustili, majú závažný a škodlivý vplyv na stabilitu celého Blízkeho východu; keďže následná vojna Izraela proti teroristom Hamasu v Pásme Gazy viedla k neprimeranej vojenskej reakcii, pri ktorej zahynuli desaťtisíce civilistov vrátane mnohých humanitárnych pracovníkov a novinárov a ktorá spôsobila katastrofálnu humanitárnu situáciu vrátane bezprecedentnej úrovne hladomoru v dôsledku nedostatku bezpečného a neobmedzeného prístupu obyvateľstva k humanitárnej pomoci; keďže udalosti od 7. októbra 2023 majú hlboký a škodlivý vplyv na stabilitu celého Blízkeho východu;
E.	keďže na okupovaných palestínskych územiach poskytuje Irán teroristickej organizácii Hamas finančnú a logistickú podporu;
F.	keďže stovky rakiet a leteckých útokov, ktoré vystrelil Hizballáh a jeho spojenci, ako aj Izrael, zasiahli od 7. októbra 2023 južný Libanon a severný Izrael, pričom bolo vysídlených 60 000 Izraelčanov a 30 000 Libanoncov; keďže izraelské letecké útoky v Libanone boli zamerané proti členom Hizballáhu a Hamasu;
G.	keďže Irán presunul milície z Libanonu, Iraku, Iránu a Afganistanu do Sýrie s cieľom potláčať disent a kontrolovať územie sýrskeho režimu; keďže od 7. októbra 2023 Iránom podporované milície v Sýrii zvýšili počet dronov a rakiet, ktorými ostreľujú Izrael;
H.	keďže spojenec Iránu v Sýrii, Asadov režim, v rokoch 2011 až 2015 obliehal, ostreľoval a nechal vyhladovať najväčší palestínsky utečenecký tábor v Sýrii Jarmúk, pričom zahynuli stovky civilistov a viac ako 200 000 palestínskych utečencov bolo vysídlených;
I.	keďže milície podporované Iránom vyvíjajú v Iraku negatívny politický a vojenský vplyv a iracké bezpečnostné orgány nemajú nad nimi žiadnu kontrolu; keďže sa osobitne zameriavajú na vojenské základne USA, ako aj na oblasť irackého Kurdistanu; keďže proiránske milície v Iraku sa prihlásili k zodpovednosti za útoky na základňu izraelského námorníctva v Eilate 1. apríla 2024;
J.	keďže v Jemene poskytuje Irán značnú podporu hnutiu húthíov, s ktorými je úzko spojený; keďže útoky húthíov sa od októbra 2023 zameriavajú na medzinárodnú obchodnú lodnú dopravu v prielive Báb al-Mandab, čo výrazne narúša premávku v Červenom mori a ohrozuje globálnu hospodársku stabilitu; keďže od 19. novembra 2023 zadržiavajú ako rukojemníkov japonskú loď Galaxy Leader a jej posádku vrátane troch štátnych príslušníkov EÚ; keďže USA a ich európski spojenci odrazili dronové útoky húthíov; keďže operácia námorných síl EÚ ASPIDES bola vytvorená vo februári 2024 s cieľom chrániť medzinárodnú námornú plavbu; keďže mierový proces v Jemene pod vedením OSN je od októbra 2023 zastavený; keďže predchádzajúce iránske útoky, ako napríklad zabavenie kontajnerovej lode MSC Aries pod vlajkou Portugalska s estónskou posádkou na palube v Hormuzskom prielive, predstavujú nebezpečenstvo pre medzinárodnú námornú bezpečnosť;
K.	keďže iránsky jadrový program sústavne porušuje podmienky spoločného komplexného akčného plánu (JCPOA), a to prekračovaním limitu zásob uránu, zvyšovaním obohacovania uránu na 60 %, obnovením operácií v jadrových zariadeniach, ktoré boli obmedzené JCPOA, a tým, že bráni MAAE vo vykonávaní dohľadu; keďže 13. septembra 2023 Francúzsko, Nemecko, Spojené kráľovstvo a USA vyjadrili Rade guvernérov MAAE vážne znepokojenie nad týmto vývojom; keďže Irán varoval Izrael, že by mohol prehodnotiť svoju jadrovú doktrínu po špekuláciách, že cieľom Izraela by sa stali iránske jadrové zariadenia;
L.	keďže Irán poskytuje významnú vojenskú pomoc Rusku v jeho útočnej vojne proti Ukrajine, a to aj výstavbou továrne na drony v Rusku a dodávkami niekoľkých tisícov dronov (bezpilotných vzdušných prostriedkov), (delostreleckej) munície a pozemných balistických rakiet; keďže tieto zbrane sa bezohľadne používajú proti ukrajinskému obyvateľstvu a civilnej infraštruktúre; keďže 20. júla 2023 prijala Európska rada nový rámec pre reštriktívne opatrenia voči iránskej vojenskej pomoci Rusku;
M.	keďže obhajcovia ľudských práv, pokojní demonštranti, novinári, umelci, komunita LGBTIQ osôb, odborári, ako aj športoví majstri trpia následkom brutálnych domácich aj nadnárodných represií Iránu, a to aj na pôde EÚ, najmä odporcovia iránskeho režimu, ako je bývalý podpredseda Európskeho parlamentu Alejo Vidal-Quadras, ktorého postrelil pravdepodobne IRGC; keďže tisíce politických väzňov sú v súčasnosti zadržiavané v hrozných väzenských podmienkach, pričom mnohí čakajú na vykonanie trestu smrti; keďže Irán je jedným z najväčších vykonávateľov trestu smrti na svete, pričom podľa Amnesty International popravil v roku 2023 najmenej 853 osôb; keďže etnické, náboženské a sexuálne menšiny v Iráne naďalej čelia násilným represiám;
N.	keďže osobitní spravodajcovia OSN upozornili na otázku rodového apartheidu v Iráne; keďže od septembra 2022 a zabitia Žíny Mahsy Amíníovej prebiehali v Iráne historické protesty za práva žien; keďže Sacharovova cena za slobodu myslenia za rok 2023 bola udelená Žíne Mahse Amíníovej a iránskemu hnutiu Ženy, život, sloboda; keďže iránsky režim na to zareagoval zavedením ešte prísnejšieho právneho prostredia a ešte viac sprísnil oblečenie žien a rozšíril rodovú segregáciu;
O.	keďže USA označili IRGC v apríli 2019 za zahraničnú teroristickú organizáciu; keďže Európsky parlament žiada o zaradenie IRGC do zoznamu teroristov EÚ od začiatku roka 2023; keďže IRGC bol za posledných 30 rokov zapojený do plánovania a/alebo vykonania desiatok operácií, vrážd a teroristických útokov na pôde EÚ vrátane útoku na reštauráciu Mykonos v Berlíne v roku 1992, bombového útoku na autobus v Bulharsku v roku 2012, pri ktorom zahynulo päť izraelských občanov a jeden občan Bulharska, vrážd iránskych disidentov v Holandsku v rokoch 2015 a 2017, plánovaného bombového útoku voči iránskym disidentom v Paríži v roku 2018, plánovaného atentátu na troch iránskych disidentov v Dánsku v roku 2018 a pokusu o atentát proti synagóge v nemeckom Bochume v roku 2022; keďže niektorí ministri zahraničných vecí EÚ požiadali na zasadnutí Rady pre zahraničné veci 16. apríla 2024 o sankcie voči IRGC;
P.	keďže približne dva desiatky nevinných štátnych príslušníkov EÚ sú svojvoľne zadržiavané ako súčasť iránskej rukojemníckej diplomacie s cieľom získať z toho politický kapitál; keďže Irán uniesol disidentov z územia iných krajín, aby ich mohol zadržiavať alebo popraviť v Iráne;
Q.	keďže v reakcii na sankcie, ktoré voči Iránu uložila EÚ, prijal Irán odvetné opatrenia proti poslancom Európskeho parlamentu; keďže v reakcii na ne Parlament v novembri 2022 rozhodol, že jeho delegácie a výbory už nebudú spolupracovať s iránskymi orgánmi;
R.	keďže 17. apríla 2024 sa Rada rozhodla rozšíriť sankčný režim voči Iránu a zahrnúť doň aj výrobu riadených striel a dronov v krajine; keďže vláda USA uvalila nové sankcie na iránske programy pre balistické rakety a drony;
S.	keďže napriek podpore časti iránskeho obyvateľstva, ktorú ukazujú štátne médiá, mnohí Iránci v krajine aj mimo nej dôrazne kritizujú útoky iránskeho režimu; keďže boli údajne prijaté opatrenia na potlačenie nesúhlasných hlasov, ktoré vyjadrovali kritiku po útoku; keďže iránsky režim legitímne nezastupuje iránsky ľudu;
1.	čo najdôraznejšie odsudzuje bezprecedentný útok dronov a riadených striel zo strany Iránu na Izrael v noci z 13. na 14. apríla 2024, ako aj vážnu eskaláciu a hrozbu pre regionálnu bezpečnosť, čo tento útok predstavuje; opäť vyjadruje plnú podporu bezpečnosti Izraelského štátu a jeho občanov; vyjadruje sústrasť rodine arabských beduínov z Izraela, ktorých sedemročné dievča bolo vážne zranené šrapnelom; odsudzuje simultánne útoky, ktoré spáchali zástupcovia Iránu, konkrétne Hizballáh v Golanských výšinách a hnutie húthíov pri pobreží Jemenu;
2.	vyjadruje poľutovanie nad útokom na iránsky konzulát v Damasku 1. apríla 2024, ktorý viedol k niekoľkým obetiam; pripomína význam zásady nedotknuteľnosti diplomatických a konzulárnych priestorov, ktorá sa podľa medzinárodného práva musí dodržiavať vo všetkých prípadoch;
3.	vyzýva všetky strany, aby sa vyhli akejkoľvek ďalšej eskalácii a vyzýva na maximálnu zdržanlivosť a zmierňovanie napätia;
4.	víta rozhodnutie EÚ rozvinúť a rozšíriť súčasný sankčný režim zavedený v júli 2023, a to aj uložením sankcií za dodávky a výrobu bezpilotných dronov a riadených striel Iránu do Ruska a širšieho regiónu Blízkeho východu; žiada, aby sa tieto sankcie urýchlene zaviedli; žiada, aby sa sankcionovalo viac osôb a subjektov, ako sú Baithe Rahbari (kancelária najvyššieho vodcu Iránu), generálny štáb iránskych ozbrojených síl, centrálne veliteľstvo Chátam-al Anbijá a jeho veliteľ Gholámálí Alí Rašíd, námorníctvo IRGC, iránsky minister obrany brigádny generál Mohammad Réza Áštián a riaditeľ iránskej organizácie leteckého priemyslu Sejjed Núšín; konštatuje, že súčasné sankcie EÚ sa týkajú len šiestich osôb a piatich subjektov zodpovedných za iránsky jadrový program; zdôrazňuje, že tieto sankcie bude potrebné predĺžiť po júli 2024; vyzýva Radu, aby vypracovala návrh dodatočných sankcií v bankovom, ropnom a leteckom sektore, ktoré sa uvalia v prípade, ak bude iránsky režim situáciu ďalej neprijateľne eskalovať, a aby tieto prípravné opatrenia vopred oznámila iránskym orgánom; naliehavo vyzýva Radu, aby vyhodnotila najnovšie sankcie USA voči Iránu, a aby zvážila pridanú hodnotu synchronizácie sankčných režimov EÚ a USA, ak je to relevantné a možné; zdôrazňuje, že tieto sankcie by sa mali čo najviac koordinovať s USA, Spojeným kráľovstvom, G7 a ďalšími spojencami;
5.	opakuje svoju dlhodobú výzvu Rade a podpredsedovi Komisie/vysokému predstaviteľovi Únie pre zahraničné veci a bezpečnostnú politiku (PK/VP), aby doplnili IRGC do zoznamu EÚ obsahujúceho teroristické organizácie, a zdôrazňuje, že toto rozhodnutie sa očakáva už dávno; zdôrazňuje, že v posledných rokoch došlo na európskej pôde k desiatkam vrážd a pokusov o vraždy spáchaných IRGC;
6.	upozorňuje na pevné väzby medzi Iránom/IRGC, ich spojencami, ako sú húthíovia, iracké a sýrske milície a organizácie na zozname teroristov EÚ, konkrétne Hamas a vojenské krídlo Hizballáhu; vyzýva Radu a PK/VP, aby celé hnutie Hizballáh pridala na zoznam teroristických organizácií EÚ; odsudzuje vývoz dronov a munície z Iránu na podporu útočnej vojny Ruska proti Ukrajine;
7.	je veľmi znepokojený prudkou eskaláciou v regióne a destabilizujúcou úlohou, ktorú iránsky režim a jeho sieť neštátnych subjektov zohrávajú na Blízkom východe; je znepokojený vážnym rizikom prehlbovania regionálnej eskalácie; odsudzuje všetky činy štátnych a neštátnych subjektov, ktoré vyvolávajú alebo prispievajú k zintenzívneniu eskalačného cyklu; naliehavo vyzýva všetky strany, aby zmiernili napätie a zdržali sa hrozby alebo použitia sily v súlade so svojimi medzinárodnými záväzkami, najmä podľa článku 2 ods. 4 Charty OSN, a aby uplatňovali maximálnu zdržanlivosť; naliehavo vyzýva všetkých aktérov, aby vždy plne rešpektovali a dodržiavali medzinárodné právo a medzinárodné humanitárne právo;
8.	vyzýva PK/VP a členské štáty, aby pokračovali vo svojom diplomatickom úsilí s medzinárodnými partnermi vrátane krajín Perzského zálivu a zintenzívnili ho, a to na základe nedávnych iniciatív, a najmä na prvom fóre na vysokej úrovni EÚ a Rady pre spoluprácu v Perzskom zálive na ministerskej úrovni, ktoré sa konalo 22. apríla 2024, a aby podporili urýchlené zmiernenie napätia a zmysluplný dialóg;
9.	upozorňuje na zásadný vplyv vojny v Pásme Gazy na stabilitu regiónu; odsudzuje terorizmus a vojnové zločiny, ktoré Hamás a ďalšie palestínske teroristické skupiny spáchali proti Izraelu a proti izraelskému a palestínskemu ľudu; žiada, aby všetci izraelskí rukojemníci zadržiavaní v Pásme Gazy boli okamžite a bezpodmienečne prepustení a aby sa Medzinárodnému výboru Červeného kríža umožnil okamžitý prístup ku všetkým izraelským rukojemníkom zadržiavaným v Pásme Gazy, aby im mohol poskytnúť lekársku starostlivosť; podčiarkuje povinnosť Izraela dodržiavať medzinárodné právo pri uplatňovaní svojho práva na sebaobranu, ako je zakotvené v Charte OSN; odsudzuje neprimeranú izraelskú vojenskú reakciu, v dôsledku ktorej prišiel o život bezprecedentný počet civilistov; naliehavo vyzýva Izrael, aby hladujúcemu obyvateľstvu Pásma Gazy poskytol úplný, neobmedzený a bezpečný prístup k humanitárnej pomoci a aby dodržiaval uznesenia Medzinárodného súdneho dvora; zdôrazňuje, že, ak by sa našlo dlhodobé politické riešenie izraelsko-palestínskeho konfliktu, výrazne by to zvýšilo stabilitu a zlepšilo vyhliadky tohto regiónu; opätovne vyjadruje neochvejnú podporu riešeniu dosiahnutému prostredníctvom rokovaní a založenému na existencii dvoch štátov, ktorého základom sú hranice z roku 1967 a podľa ktorého dva suverénne, demokratické štáty žijú vedľa seba v mieri a majú zaručenú bezpečnosť, Jeruzalem je hlavným mestom oboch štátov a plne sa rešpektuje medzinárodné právo;
10.	konštatuje, že Irán, Rusko a Čína si čoraz viac vymieňajú kritické spravodajské informácie a spolupracujú využívaním schránkových spoločností, úsilím o prepojenie svojich bankových systémov a transfermi ropy na mori s vypnutými zariadeniami na určovanie polohy, čím sa sankcie EÚ stávajú menej účinnými; požaduje lepšie vynucovanie sankcií EÚ, urýchlenú modernizáciu automatických identifikačných systémov na boj proti obchádzaniu sankcií a embarga a prísnejšie sledovanie a inšpekcie podozrivých iránskych lodí;
11.	odsudzuje Irán za to, že trvale nedodržiava právne záväzky v oblasti ochranných opatrení vyplývajúce zo spoločného komplexného akčného plánu a že pokračuje v jadrovom programe, pre ktorý neexistuje žiadne dôveryhodné civilné opodstatnenie; podčiarkuje zistenia z viacerých dôveryhodných zdrojov, že aktuálny „breakout time“, t. j. čas, ktorý Irán potrebuje na výrobu dostatočného množstva plutónia použiteľného v jadrových zbraniach, sa počíta v týždňoch; naliehavo vyzýva iránske orgány, aby bezodkladne dodržiavali svoje záväzky a zamerali sa na všetky súvisiace nevyriešené otázky; naliehavo vyzýva skupinu E3 (Francúzsko, Nemecko a Spojené kráľovstvo) a jej partnerov, aby zvážili uloženie lehoty Iránu na splnenie jeho záväzkov vyplývajúcich zo spoločného komplexného akčného plánu a aby v prípade nedodržania tejto lehoty spoločne využili sankčný mechanizmus („snapback“) podľa rezolúcie Bezpečnostnej rady OSN č. 2231;
12.	keďže USA sú mimoriadne znepokojené vojenskou spoluprácou medzi Iránom a Severnou Kóreou, najmä v oblasti jadrových zbraní a balistických rakiet; keďže existujú aj oprávnené obavy týkajúce sa vojenskej spolupráce Iránu s Ruskom a Pakistanom a jeho posilnenej spolupráce s Čínou v oblasti vojenských technológií; keďže Bezpečnostná rada OSN informovala o výmene raketových technológií a zbraní dlhého doletu medzi Severnou Kóreou a Iránom, ktoré boli dodané aj zástupným aktérom Iránu na Blízkom východe; keďže Severná Kórea dodáva Iránu kritické raketové komponenty, ktoré umožňujú vývoj balistických rakiet, ktoré sú schopné zasiahnuť oveľa vzdialenejšie ciele, čím Iránu pomohla stať sa raketovou veľmocou;
13.	pripomína, že Hizballáh sa musí odzbrojiť v súlade s rezolúciou Bezpečnostnej rady OSN č. 1701; odsudzuje jeho aktívnu úlohu pri potláčaní hlasov opozície v Libanone a Sýrii, a to aj prostredníctvom vrážd viacerých oznamovateľov, ktorí informovali o výbuchu prístavu v Bejrúte v auguste 2020; odsudzuje útoky Hizballáhu na Izrael a izraelské letecké útoky v Libanone; naliehavo vyzýva obe strany, aby preukázali zdržanlivosť a zastavili nepriateľské akcie, aby sa neprehlbovalo napätie; vyzýva Radu, aby celé hnutie Hizballáh označila za teroristickú organizáciu;
14.	naliehavo vyzýva EÚ a jej členské štáty, aby skonsolidovali a zintenzívnili celkové úsilie o zaistenie bezpečného a okamžitého prepustenia všetkých rukojemníkov unesených z lode Galaxy Leader vrátane dvoch bulharských, jedného rumunského a troch ukrajinských občanov, ktorých zadržiavajú húthíovia od 19. novembra 2023; naliehavo vyzýva PK/VP a členské štáty, aby v tejto súvislosti zintenzívnili diplomatické úsilie a nadviazali spoluprácu so všetkými príslušnými zainteresovanými stranami s cieľom urýchlene zaručiť bezpečný návrat zajatých Európanov; dôrazne odsudzuje nezákonné odpočúvanie, vstup na palubu a zadržanie lode MSC Aries pod vlajkou Portugalska spolu s jej posádkou subjektmi pôsobiacimi pod priamou alebo nepriamou kontrolou iránskej vlády, naliehavo žiada jej okamžité prepustenie; víta rozhodnutie Rady EÚ začať v úzkej spolupráci s regionálnymi aktérmi operáciu námorných síl EÚ ASPIDES na ochranu slobody plavby pri pobreží Jemenu;
15.	odsudzuje rukojemnícku diplomaciu Iránu; žiada okamžité a bezpodmienečné prepustenie švédskeho občana a úradníka EÚ Johana Floderusa, ktorý bol svojvoľne zadržaný v Teheráne a ktorý je naďalej väznený v Iráne v neľudských podmienkach; naliehavo vyzýva EÚ, aby prijala stratégiu na boj proti nej využitím osobitnej pracovnej skupiny, ktorá bude viac pomáhať rodinám zadržiavaných osôb a účinne brániť ďalším únosom rukojemníkov; žiada, aby sa odrádzalo od všetkých ciest občanov EÚ do Iránu, ak nie sú nevyhnutné; vyzýva Irán, aby okamžite a bezpodmienečne prepustil všetkých štátnych príslušníkov EÚ vrátane úradníka Európskej služby pre vonkajšiu činnosť Johana Floderusa, ako aj ďalších politických väzňov;
16.	odsudzuje sankcie, ktoré iránske orgány uvalili na poslancov EP, opätovne potvrdzuje, že pokiaľ tieto sankcie voči poslancom Európskeho parlamentu pretrvávajú, medziparlamentný dialóg musí zostať pozastavený,
17.	vyzýva Komisiu, aby začala rozsiahlu stratégiu na riešenie nadnárodných represií zo strany iránskeho režimu v EÚ, a domnieva sa, že táto stratégia by mala podporovať technické nástroje na predchádzanie takýmto represiám; požaduje sankcie voči rodinným príslušníkom popredných členov IRGC, ktorí študujú alebo pracujú v EÚ, a opatrenia na zabránenie akémukoľvek obťažovaniu alebo zastrašovaniu iránskej diaspóry v EÚ, a to aj na univerzitách; vyzýva európske spravodajské služby, jednotky CSIRT, Spravodajské a situačné centrum EÚ, Agentúru EÚ pre kybernetickú bezpečnosť a pracovnú skupinu East StratCom, aby aktívne spolupracovali v boji proti dezinformáciám Iránu, IRGC/iránskeho ministerstva spravodajských informácií a kybernetickým a zastrašovacím operáciám zameraným proti iránskej diaspóre a odrádzaní od nich; vyzýva členské štáty EÚ, aby aktívne bojovali proti pokusom Iránu šíriť svoju revolučnú ideológiu na pôde EÚ;
18.	vyzýva EÚ a členské štáty, aby občianskej spoločnosti a opozícii v Iráne poskytovali podporu v oblasti kybernetickej bezpečnosti a bezplatné a prístupné virtuálne súkromné siete (VPN) alebo iné nástroje obchádzania obmedzení;
19.	odsudzuje rozsiahle celoštátne zásahy iránskych orgánov proti ženám, ktoré porušujú poburujúci zákon o hidžábe; s vážnym znepokojením berie na vedomie nedávnu eskaláciu uplatňovania trestu smrti v Iráne a opakuje svoju výzvu na jeho zrušenie;
20.	vyjadruje plnú podporu občianskej spoločnosti a demokratickým silám v Iráne a solidaritu s nimi; vyzýva EÚ a jej členské štáty, aby zvýšili podporu obhajcom ľudských práv, ktorí musia opustiť Irán, a to aj prostredníctvom rýchleho prístupu k vízam a azylu, a aby poskytovali technickú podporu tým, ktorí pomáhajú iránskej občianskej spoločnosti, a zároveň zabezpečili iránsku zodpovednosť za tieto činnosti;
21.	poveruje svoju predsedníčku, aby postúpila toto uznesenie Rade, Komisii, podpredsedovi Komisie/vysokému predstaviteľovi Únie pre zahraničné veci a bezpečnostnú politiku, generálnemu tajomníkovi Organizácie Spojených národov, vláde a parlamentu Iránu a vláde a parlamentu Izraela.

